CSK-র টপ-অর্ডরে ধোনি? IPL শুরুর আগেই এল বিরাট আপডেট

ওয়েব ডেস্ক: আইপিএল-এর (IPL) অন্যতম সফল দল হল চেন্নাই সুপার কিংস (Chennai Super Kings), আর এই সাফল্যের নেপথ্যে সবথেকে বড় অবদান রয়েছে মহেন্দ্র সিং ধোনির (Mahendra Singh Dhoni)। দেশকে একের পর এক আইসিসি ট্রফি এনে দেওয়ার পর ইয়েলো আর্মিকে সঙ্গে নিয়ে পাঁচ বার আইপিএল চ্যাম্পিয়ন হয়েছেন তিনি। সেই কারণে এই লিগ টুর্নামেন্টের অন্যতম আকর্ষণ হলেন ‘মাহি’। তবে শুধু অধিনায়কত্ব নয়, ব্যাটার হিসেবেও যথেষ্ট সফল তিনি। তাই তাঁর ব্যাটিং দেখার জন্য সিএসকে-র (CSK) ম্যাচ দেখেন লাখো দর্শক।

আসন্ন আইপিএল-এ (IPL 2026) ধোনি কত নম্বরে ব্যাটিং করবেন, কেমন খেলবেন, তা নিয়ে এবার বড় মন্তব্য করলেন তাঁরই প্রাক্তন সতীর্থ রবীচন্দ্রন অশ্বিন (Ravichandran Ashwin)। নিজের ইউটিউব চ্যানেলে ধোনিকে নিয়ে মন্তব্য করতে গিয়ে অশ্বিন বলেন, “আসন্ন আইপিএল-এর জন্য ধোনি প্রস্তুতি শুরু করে দিয়েছেন। ওকে দেখে একেবারেই ফিট মনে হচ্ছে। অনেকেই বলেছিলেন ও হয়তো প্রথম এগারোতেই থাকবে না, আবার অনেকে মনে করছিল এটাই হয়তো ওর শেষ মরশুম। কিন্তু ধোনিকে দেখে আমার তেমনটা মনে হচ্ছে না।”

আরও পড়ুন: প্রয়াত BCCI-এর প্রাক্তন সভাপতি ইন্দ্রজিৎ সিং বিন্দ্রা

ধোনির সম্ভাব্য ব্যাটিং পজিশন নিয়েও স্পষ্ট ইঙ্গিত দিয়ে অশ্বিন বলেন, “ধোনিকে দেখে একেবারেই মনে হচ্ছে না ও ন’নম্বরে ব্যাট করবে। ওর অনুশীলন দেখলে মনে হচ্ছে তিন নম্বরে নেমে পাওয়ারপ্লেতেই প্রতিপক্ষ বোলারদের ওপর চাপ তৈরি করবে। তাই ওকে তিন নম্বরে ব্যাট করতে দেখলে আমি অবাক হব না।”

পরিসংখ্যান বলছে, ২০২২ সালের পর থেকে আইপিএলে আর কখনও তিন নম্বরে নামেননি ধোনি। পুরো আইপিএল কেরিয়ারে মাত্র আটবার তিন নম্বরে ব্যাট করেছেন তিনি। গত মরশুমে চেন্নাই সুপার কিংসের হয়ে ধোনিকে কখনও আটে, কখনও ন’নম্বরে নামতে দেখা গিয়েছিল। তবে আসন্ন মরশুমে তাঁর ব্যাটিং পজিশনে পরিবর্তন হতে পারে বলেই ইঙ্গিত দিচ্ছেন অশ্বিন।