ধোনির বাড়িতে কোহলি! প্রোটিয়াদের হারাতে কী টিপস দিলেন মাহি?

ওয়েব ডেস্ক: টেস্টে হোয়াইটওয়াশের পর ওডিআই সিরিজে (India Vs South Africa) ঘুরে দাঁড়াতে মরিয়া ভারতীয় দল (India Cricket Team)। ইতিমধ্যে দলের সঙ্গে যোগ দিয়েছেন রোহিত শর্মা (Rohit Sharma), বিরাট কোহলি (Virat Kohli)। সিরিজের আগে আইসিসি ওডিআই র‍্যাঙ্কিংয়ে শীর্ষে পৌঁছে বাড়তি অক্সিজেন পেয়েছেন হিটম্যান। ন’মাস পর ‘রো-কো’ জুটিকে আরও একবার ঘরের মাটিতে খেলতে দেখার জন্য প্রস্তুত দর্শকরা। তাই রাঁচিতে নতুন উদ্যমে অনুশীলন করতে নেমে পড়েছেন তিনি। সঙ্গী বিরাট।

সম্প্রতি ঝাড়খণ্ড রাজ্য ক্রিকেট সংস্থা একটি ভিডিও প্রকাশ করেছে, যাতে দেখা যাচ্ছে, রাঁচির (Ranchi) জেএসসিএ মাঠে পাশাপাশি নেটে ব্যাট করছেন কোহলি ও রোহিত। কোহলি পরেছেন ভারতের নীল অনুশীলন জার্সি, রোহিত কালো টি-শার্টে করছেন নেট প্র্যাকটিস। রোহিতকে একের পর এক ছক্কা হাঁকাতে দেখা গেলেও কোহলি খেলছিলেন তাঁর স্বভাবসুলভ মাটিঘেঁষা শট। দু’জনেই লম্বা সময় ধরে নানা রকম শট খেলেন।

আরও পড়ুন: ২৬৫ কোটির সম্পত্তি! বর্তমানে গৌতম গম্ভীরের রোজগার কত জানেন?

রোহিত–কোহলির পাশাপাশি এদিন নেটে অনুশীলন করতে দেখা যায় তিলক বর্মা ও রুতুরাজ গায়কোয়াডকেও। দু’জন প্রথমে দুই সিনিয়রের ব্যাটিং পর্যবেক্ষণ করেন, পরে নিজেদের ব্যাটিং অনুশীলনে নামেন। সঙ্গে ছিলেন দলের থ্রো-ডাউন বিশেষজ্ঞ ও স্থানীয় কয়েকজন বোলার। ঝাড়খণ্ডের অভিজ্ঞ স্পিনার শাহবাজ নাদিমও অনুশীলন সেশনে যোগ দেন।

এদিকে রাঁচিতে এসে ধোনির (MS Dhoni) বাড়িতেই ঢুঁ মারতে দেখা যায় ভারতীয় দলের ক্রিকেটারদের। বৃহস্পতিবার কোহলি ও ঋষভ পন্থ নৈশভোজে গিয়েছিলেন বিশ্বজয়ী অধিনায়কের বাড়ি। সমাজমাধ্যমে ভাইরাল হওয়া ভিডিয়োতে দেখা যায়, নিরাপত্তারক্ষী-ঘেরা গাড়িতে ধোনির বাড়িতে ঢুকছেন কোহলি। বাইরে ভক্তদের ভিড়, গাড়ির ভেতর থেকে তাদের দিকে হাত নেড়ে অভিবাদন জানান তিনি। পরে ধোনি নিজেই গাড়ি চালিয়ে কোহলিকে হোটেল পর্যন্ত পৌঁছে দেন।